Hvis forældre eller bedsteforældre har fortalt deres børn og børnebørn, hvor de burde sætte deres kryds ved et valg, så lyttede mange ikke, da de fik chancen.

Det viser det seneste skolevalg i 2015, hvor 8., 9. og 10. klasse fik mulighed for at vise, hvordan Folketinget skulle se ud, hvis de bestemte. De stemte klart mere blåt, end deres forældre og resten af den danske befolkning gjorde ved folketingsvalget samme år.

Det viser en analyse, som DR har lavet ud fra tal fra Danmarks Statistik og Folketinget i anledning af, at 60.000 elever forbereder sig på at skulle deltage i Skolevalg 2017 2. februar i år.

Læs også : 60.000 unge skal til skolevalg

Børn lytter mere til modetendenser

Mønstret for, hvad børnenes stemte i de forskellige landsdele ved seneste skolevalg, var ret kaotisk, mener Johannes Andersen, der er lektor på Institut for Statskundskab på Aalborg Universitet og forsker i unge og politik.

- Modetendenser kan slå tydeligere igennem for børn. Man mærker, hvad der er in og hipt, siger han.